PATVIRTINTA

Vilniaus rajono savivaldybės mero 2023 m. gegužės 26 d. potvarkiu Nr. M22-311

**PINIGINĖS SOCIALINĖS PARAMOS SKYRIMO KOMISIJOS NUOSTATAI**

**I SKYRIUS**

 **BENDROSIOS NUOSTATOS**

 1. Piniginės socialinės paramos skyrimo komisijos (toliau – Komisija) nuostatai reglamentuoja Komisijos funkcijas, pareigas ir teises, darbo organizavimą, komisijos atsakomybę ir apskundimo tvarką.

 2. Komisija savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos piniginės socialinės paramos nepasiturintiems gyventojams įstatymu (toliau – Įstatymas), kitais Lietuvos Respublikos teisės aktais, Vilniaus rajono savivaldybės tarybos sprendimais, Vilniaus rajono savivaldybės mero potvarkiais bei Vilniaus rajono savivaldybės direktoriaus įsakymais, šiais nuostatais.

 3. Komisijos darbo tikslas – išnagrinėti asmenų prašymus ir teikti siūlymus Vilniaus rajono savivaldybės administracijos direktoriui skirti piniginę socialinę paramą pagal Įstatymo 4 straipsnio 2 dalį (Įstatymo nenumatytais) ir 23 straipsnio 3 dalyje numatytais atvejais.

 4. Komisijos veikla grindžiama kolegialaus klausimų svarstymo, demokratijos, nešališkumo, objektyvumo ir teisėtumo principais, taip pat asmenine Komisijos narių atsakomybe už Komisijos veiklą. Visa informacija apie asmenį, pateikta Komisijai, laikoma konfidencialia ir gali būti atskleista kitiems asmenims Lietuvos Respublikos asmens duomenų teisinės apsaugos įstatymo nustatytais pagrindais ir tvarka.

 5. Piniginė socialinė parama skiriama bendrai gyvenantiems asmenims arba vienam gyvenančiam asmeniui, deklaravusiems gyvenamąją vietą arba įtrauktiems į gyvenamosios vietos neturinčių asmenų apskaitą Vilniaus rajono savivaldybėje.

 6. Piniginė socialinė parama teikiama vykdant savarankiškąją savivaldybės funkciją ir yra finansuojama iš Savivaldybės biudžeto lėšų. Piniginės socialinės paramos iš savivaldybės biudžeto lėšų teikimo galimybės priklauso nuo šiai paramai teikti turimų lėšų.

**II SKYRIUS**

 **KOMISISJOS FUNKCIJOS**

 7. Komisijos funkcijos:

 7.1. įvertinti gyventojų piniginei socialinei paramai gauti pateiktų dokumentų atitiktį Įstatymo ir šių nuostatų reikalavimams;

 7.2. įvertinti pareiškėjo gyvenamosios vietos seniūnijos rekomendacijas dėl piniginės socialinės paramos skyrimo (neskyrimo);

 7.3. įvertinti piniginės socialinės paramos teikimo būdą, kai asmenys yra patyrę socialinę riziką;

 7.4. įvertinti piniginės socialinės paramos, numatytos Įstatymo 23 straipsnio 3 dalyje, laikotarpio skyrimą ir (arba) skyrimą ne visiems bendrai gyvenantiems asmenims;

 7.5. nustatyti piniginės socialinės paramos kitais Įstatyme nenumatytais atvejais (vienkartinės, tikslinės, periodinės, sąlyginės pašalpos, apmokėjimo (ar iš dalies dengimo) skolos už būstą, Įstatyme nenurodytų būsto išlaikymo išlaidų, būtinojo gydymo išlaidų dalinis ar visiškas kompensavimas ir kita) skyrimo konkrečiam asmeniui dydį.

**III SKYRIUS**

 **KOMISIJOS TEISĖS IR PAREIGOS**

 8. Komisijos teisės:

 8.1. gauti iš Savivaldybės administracijos, seniūnijų, įstaigų reikiamą papildomą informaciją Komisijos darbui vykdyti;

 8.2. patikrinti duomenų bazėse informaciją apie asmens gaunamas pajamas ir turimą turtą teisės aktų nustatyta tvarka;

 8.3. savarankiškai tirti situaciją, lankytis pareiškėjo namuose;

 8.4. kviesti į posėdžius socialinius darbuotojus, kitus specialistus bei pareiškėją;

 8.5. pagal poreikį prašyti pareiškėją pateikti papildomus dokumentus;

 8.6. atidėti prašymo svarstymą kitam posėdžiui, jei reikia patikrinti ir (ar) papildyti pareiškėjo pateiktus duomenis;

 8.7. siūlyti neskirti piniginės socialinės paramos (atsižvelgus į seniūnijos surašytame buities ir gyvenimo sąlygų patikrinimo akte pateiktus faktus ir siūlymus, Komisijos narių išvadas) pareiškėjui pateikus klaidingus duomenis apie save arba radus kitą alternatyvų problemos sprendimo būdą;

 8.8. piniginę socialinę paramą Įstatymo 23 straipsnio 3 dalyje numatytais atvejais siūlyti skirti ne ilgiau kaip 6 mėnesiams per 12 kalendorinių mėnesių.

 9. Komisijos pareigos:

 9.1. parinkti piniginės socialinės paramos teikimo būdą, kai asmenys yra patyrę socialinę riziką, piktnaudžiauja alkoholiu ar narkotinėmis medžiagomis ir kai Komisijos nariams kyla pagrįstų įtarimų, kad pinigai gali būti naudojami ne pagal paskirtį;

 9.2. užtikrinti asmenų (šeimos) pateiktos informacijos konfidencialumą;

 9.3. informuoti asmenį (šeimą) apie priimtą sprendimą dėl piniginės socialinės paramos skyrimo arba neskyrimo.

**IV SKYRIUS**

**KOMISIJOS DARBO ORGANIZAVIMAS**

 10. Komisijos darbo forma yra posėdžiai. Komisijos posėdžiai vyksta vieną kartą per mėnesį, esant būtinumui – dažniau.

 11. Komisijos darbui vadovauja pirmininkas, jo nesant – pirmininko pavaduotojas.

 12. Komisijos posėdžius organizuoja Komisijos sekretorius, kuris:

 12.1. elektroniniu paštu ar telefonu informuoja Komisijos narius apie posėdžių laiką ir vietą;

 12.2. per penkias darbo dienas nuo Komisijos posėdžio parengia posėdžio protokolą, kuriame nurodoma posėdžio data ir vieta, posėdyje dalyvavę Komisijos nariai, informacija apie pareiškėjus (asmens vardas, pavardė, gyvenamoji vieta, prašomos paramos rūšis, šeimos narių galimybės padėti asmeniui ir kt.);

 12.3. rengia Vilniaus rajono savivaldybės administracijos direktoriaus įsakymo projektą dėl piniginės socialinės paramos Įstatymo 23 straipsnio 3 dalyje nurodytais ir Įstatymo nenumatytais atvejais skyrimo;

 12.4. atsako už Komisijos dokumentų tvarkymą, saugo Komisijai pateiktus dokumentus ir Komisijos posėdžių protokolų originalus;

 12.5. informuoja pareiškėją apie Komisijos priimtą siūlymą.

 13. Komisijos posėdis laikomas teisėtu, kai jame dalyvauja daugiau kaip pusė komisijos narių.

 14. Komisijos sprendimai priimami posėdyje dalyvaujančių komisijos narių balsų dauguma. Balsams pasiskirsčius po lygiai, lemia posėdžio pirmininko balsas.

**V SKYRIUS**

 **BAIGIAMOSIOS NUOSTATOS**

 15. Komisijos posėdžio darbo organizavimo procedūrinius klausimus, nenumatytus šiame apraše, sprendžia Komisijos pirmininkas.

 16. Kiekvienas Komisijos narys atsakingas už savo siūlomus ir priimamus sprendimus, o Komisijos pirmininkas - už Komisijos priimamus sprendimus.

 17. Komisijos priimti sprendimai dėl piniginės socialinės paramos skyrimo ar neskyrimo gali būti skundžiami Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_